  Григорий Фомин Анжелика Тихонова корреспондент 2021-тӥ арын Шаркан ёрос эмъюртэ ньыль санитарной машинаос но одӥг ӝог эмъюрттэт сётӥсь машина вуизы. Та дыре эмъюртлэн автопарказ 11 машинаос лыдъясько. Транспортэз «Модернизация первичного звена здравоохранения» программа улсын басьтӥзы, ивортӥз элькунысь тазалыкез утёнъя министерстволэн пресс-службаез. «Транспорт туж дыраз вуиз – машинаос ковид-пациентъёсын ужын кутӥсько. 2022-тӥ арын толшор пумын – тулыспал кутсконын ёросамы нуналаз коронавирусэн черлан 100 учыръёс пусйиськизы. Ёросысь тужгес кыдёкысь гуртъёсы но потано луылӥз, котькуд пациент доры вуон понна машинаосмы нуналлы быдэ 100-150 иськем ортчылӥзы» Ирина Семёнова, Шаркан ёрос эмъюртысь валтӥсь эмчи Ирина Семёнова пусйиз, али автопарказы куать санитарной но вить ӝог эмъюрттэт сётӥсь машинаоссы. Ваньмыз ик вылесь, туала эм техникаен тырмытэсь. «Вужъёсыныз ӵошатыса, соос пациентъёс но, руль бергатӥсьёс понна но трослы умойгес но кышкыттэмгес. Со сяна, соос кужмоесь но урод сюресъёсты ортчыны быгато, лымыян дыръя но тулыс нӧд вакытэ гурт сюресъёс вылын со туж кулэ»                             Ирина Семёнова, Шаркан ёрос эмъюртысь валтӥсь эмчи Удмуртиысь кивалтэтлэн тӧроезлэн воштӥсез Эльвира Пинчук верамъя, 2022-тӥ арын эмъюртэ эшшо кык машинаос вуозы. Нош оглом элькунысь эмъюртъёсы 100-лэсь трос машинаос басьтозы. Тодэ вайытом, Шарканысь ёрос эмъюртэ цифра амалэн ужась маммограф нырысьсэ пуктӥзы, со сяна, УЗИ аппарат, флюорограф но рентген вайизы. Тегъёс: Шаркан Удмуртия Транспорт эмъяськонниос  